নবীগঞ্জে পূজা মন্ডপে যৌন হয়রানি : ৩ বখাটের দণ্ড
Home দুটি পাতা একটি কুঁড়ি নবীগঞ্জে পূজা মন্ডপে যৌন হয়রানি : ৩ বখাটের দণ্ড
সোমবার, অক্টোবর ৭, ২০১৯ - ২১:৪৮
হবিগঞ্জ জেলার নবীগঞ্জ উপজেলার আউশকান্দি হীরাগঞ্জ বাজারে দুর্গাপূজা মন্ডপ এলাকায় বিশৃঙ্খলা ও মেয়েদের উত্যক্ত করার দায়ে ভ্রাম্যমান আদালতের মাধ্যমে ৩ বখাটেকে ৬মাসের বিনাশ্রম কারাদণ্ড দেয়া হয়েছে।
সোমবার বিকেলে নবীগঞ্জ উপজেলা নির্বাহী কর্মকর্তা ও নির্বাহী ম্যাজিস্ট্রিট তৌহিদ-বিন হাসান এর কার্যালয়ে বখাটেদের হাজির করা হলে ভ্রাম্যমান আদালত পরিচালনা করে ৬ মাসের বিনাশ্রম কারাদণ্ড প্রদান করা হয়।
দ-প্রাপ্তরা হলেন, কুর্শি ইউনিয়নের ফুটারমাটি গ্রামের সাজন মিয়া (৩৬), আউশকান্দি ইউনিয়নের মিঠাপুর গ্রামের আলম মিয়া পুত্র রুবেল মিয়া (২০), আউশকান্দি এলাকার নেপাল সরকার এর পুত্র অলক সরকার (১৮)।
পুলিশ ও স্থানীয় সূত্রে জানা যায়, গত রবিবার রাতে উপজেলার আউশকান্দি ইউনিয়নের হীরাগঞ্জ বাজারের নিকটবর্তী মিঠাপুর গ্রামে শ্রী শ্রী ভৈরবান্দ মহাশক্তি দেবালয় দুর্গাপূজা মন্ডপে কিছু মেয়ে পূজা আর্থনা করতে আসে।
এসময় হীরাগঞ্জ বাজারের রাস্তায় বখাটে সাজন, রুবেল ও অলক মেয়েদেরকে দেখে বিভিন্ন অশ্লীল ভাষায় মন্তব্য এবং উত্যক্ত করে ও পূজা মন্ডপে বিশৃঙ্খলা সৃষ্টি করে। ঘটনাটি জানাজানি হলে স্থানীয় লোকজন বখাটেদের আটক করে রাখেন।
খবর পেয়ে আউশকান্দি ইউনিয়ন পরিষদের চেয়ারম্যান মহিবুর রহমান হারুন ঘটনাস্থলে পৌঁছে পরিস্থিতি স্বাভাবিক করেন। পরে পুলিশকে খবর দিলে নবীগঞ্জ থানার এসআই কাওছার আহমেদ এর নেতৃত্বে একদল পুলিশ ঘটনাস্থলে যান। এসময় স্থানীয় গণ্যমান্য ব্যক্তিবর্গের উপস্থিতিতে ইউপি চেয়ারম্যান বখাটেদের পুলিশের কাছে হস্তান্তর করেন।
নবীগঞ্জ উপজেলা নির্বাহী কর্মকর্তা ও নির্বাহী ম্যাজিস্ট্রিট তৌহিদ-বিন হাসান ভ্রাম্যমান আদালত পরিচালনার সত্যতা নিশ্চিত করে জানান , তাদের প্রত্যেককে ৬মাসের বিনাশ্রম কারাদণ্ড প্রদান করা হয়েছে।